次韻傅安道同陳元功諸公遊石獅巖
作者：劉才邵
朝代：宋

paragraphs: 中書英烈氣，凛然照人寒。
濟美世有人，盛德啟其原。
幸逢賢别乘，論文得交歡。
逸辯傾遠海，潮波歘飛奔。
燭理無滯碍，白日破幽昏。
誰云前輩遠，豈獨文采存。
新詩引人目，當食不暇餐。
爲說遊巖樂，飛步恣騰鶱。
卻立視萬象，森如列庭間。
飄然乘風興，星榆不難攀。
聊復陳大概，彼美難盡言。
少年陳將軍，奮迹起江村。
共知宰社手，美好豈常貧。
深懷恩未報，竭誠奉至尊。
驅兵獵餘寇，烈火焚蜂屯。
亦復事招納，投弓憫窮猿。
坐令歸業民，井竈羅丘樊。
是日出近郊，旌旗鬰幡幡。
同遊不知倦，落照横松門。
士卒共甘苦，無人譏華元。
老守懶出遊，何從滌塵煩。
况阻陪歸騎，幽尋款禅關。
鈴齋但兀坐，有酒空盈樽。
常能歌妙句，爲激壯士肝。
解勞須痛飲，盃行勿留殘。